Kultuuriministri 16. detsembri 2022. a määruse nr 22 "Regionaalsete tervisespordikeskuste olme- ja teenindushoonete rajamise toetamise tingimused ja kord" muutmine
Vastu võetud 22.04.2024 nr 12

Määrus kehtestatakse riigieelarve seaduse § 531 lõike 1 alusel.
Kultuuriministri 16. detsembri 2022. a määruses nr 22 „Regionaalsete tervisespordikeskuste olme- ja teenindushoonete rajamise toetamise tingimused ja kord“ tehakse järgmised muudatused:

1)	paragrahvi 8 täiendatakse lõigetega 3–6 järgmises sõnastuses:
„(3) Toetuse saaja võib taotleda projekti abikõlblikkuse perioodi pikendamist järgmistel tingimustel:
1) projekti elluviimisel on ilmnenud toetuse saajast sõltumatud, erakordsed või ettenägematud asjaolud;
2) toetuse saaja on projekti abikõlblikkuse perioodi pikendamise taotluse esitanud enne projekti abikõlblikkuse perioodi lõppu;
3) abikõlblikkuse periood lõppeb hiljemalt 31. detsembril 2025 ja
4) pikendatud perioodil rahastatakse projekti tegevusi oma- või kaasfinantseeringust.
(4) Projekti abikõlblikkuse perioodi pikendamise taotlus tuleb esitada taotleja esindusõiguslikul isikul e-keskkonna kaudu.
(5) Projekti abikõlblikkuse perioodi pikendamise taotluse rahuldamisest või rahuldamata jätmisest teavitab toetuse andja toetuse saajat e-keskkonna kaudu kümne tööpäeva jooksul taotluse esitamisest arvates.
(6) Kui projekti abikõlblikkuse perioodi pikendamise taotlus on rahuldatud, loetakse projekti abikõlblikkuse perioodi kestuse lõpuks muudatustaotluses sätestatud kuupäev.“;

2)	paragrahvi 17 täiendatakse lõikega 11 järgmises sõnastuses:
„(11) Kui toetuse saaja pikendab projekti abikõlblikkuse perioodi käesoleva määruse § 8 lõike 5 kohaselt, esitab toetuse saaja toetuse andjale e-keskkonnas vahearuande 31. detsembri 2023 seisuga tehtud kulutuste kohta hiljemalt 10. jaanuariks 2024, teise vahearuande 31. detsembri 2024 seisuga tehtud kulutuste ja toetuse kasutamise kohta hiljemalt 10. jaanuariks 2025 ning projekti lõpparuande kuue tööpäeva jooksul pärast projekti abikõlblikkuse perioodi lõppemist.“.

Heidy Purga						
minister	

Kristiina Alliksaar
kantsler